《阎应元》
清代·张洵佳

闯献乱滔天，中原日沦丧。怀宗每临朝，叹息无名将。

斯时阎应元，小官羁江上。谁知一典史，其才兼将相。

王师入北京，典史力能抗。王师入南京，典史气尤壮。

使佐孙傅庭，杀贼堪倚仗。使佐史阁部，江淮堪保障。

可惜江阴城，小似弹丸样。城内无刍粮，城外无甲帐。

然犹振臂呼，十决而十荡。狮子用全力，搏兔甚搏象。

大才终小用，吾为阎公怅。

作者简介：字少泉，又字瑞生。同治癸酉优贡，历署河南上蔡，宁陵陈留县知事，升用直隶州知州。著有《爱吾庐诗钞》。先生诗宗香山，为人朴讷谨愿，胸无城府。严取与，辨义利，交久益敬。乡里后进有一才一艺者，必为之揄扬不置。需次汴垣，兼藉课徒自给，春秋榜发售者踵接。徐东海相国、朱古薇侍郎其尤著者也。宰上蔡日，终日堂皇，清理狱讼，不三月，囹圄一空。宁陵亦然。调署陈留二年，学道爱人，宽猛相济，政绩尤著。先生五十书怀诗有“两载民情水乳融”之句。年五十一，即自劾旋里。春秋佳日，惟与二三知已饮酒赋诗，不问门以外事，时论高之。